দ্বীপপুঞ্জের রাজ্য
দ্বীপপুঞ্জের রাজ্য ছিল একটি নর্স-গ্যালিক রাজ্য। ৯ম থেকে ১৩শ শতাব্দী খ্রিস্টাব্দ পর্যন্ত এটি আইল অফ ম্যান, হেব্রিডিজ দ্বীপপুঞ্জ এবং ক্লাইডের দ্বীপগুলো নিয়ে গঠিত ছিল। নর্স জাতিরা এই দ্বীপপুঞ্জগুলোকে সুদ্রেয়জার বা "দক্ষিণ দ্বীপপুঞ্জ" হিসাবে জানতো, যা উত্তর দিকের অর্কনি এবং শেটল্যান্ডের নর্ডরেয়জার বা "উত্তর দ্বীপপুঞ্জ" থেকে পৃথক ছিল। স্কটিশ গ্যালিক ভাষায়, রাজ্যটি রিওঘাখদ নান এলিয়ান (Rìoghachd nan Eilean) নামে পরিচিত। এই অঞ্চলকে কখনও কখনও মান ও দ্বীপপুঞ্জের রাজ্য বলা হয়, যদিও পরবর্তী শাসকদের মধ্যে কেবল কয়েকজনই এই উপাধি দাবি করেছিলেন। ঐতিহাসিক নথিপত্র অসম্পূর্ণ এবং এই সমগ্র সময়কাল জুড়ে রাজ্যটি একটি অবিরাম সত্ত্বা ছিল না। কখনও কখনও শাসকরা বাহ্যিক নিয়ন্ত্রণের বাইরে ছিলেন, যদিও অধিকাংশ সময় তাদের নরওয়ে, আয়ারল্যান্ড, ইংল্যান্ড, স্কটল্যান্ড বা অর্কনির রাজারা আধিপত্য বিস্তার করেছিলেন। সময়ে সময়ে পুরো অঞ্চল বা এর কিছু অংশের দাবি নিয়ে প্রতিযোগিতাও দেখা যায় বলে মনে হয়। এই দ্বীপপুঞ্জের মোট ভূমি এলাকা ৮,৩০০ বর্গকিলোমিটারের (৩,২০৫ বর্গমাইল) বেশি এবং এটি উত্তর থেকে দক্ষিণে ৫০০ কিলোমিটারের (৩১০ মাইল) বেশি জুড়ে বিস্তৃত। ৮ম শতাব্দীর শেষের দিকে এ অঞ্চলে ভাইকিংদের প্রভাব দেখা যায়। যদিও ইউই ঈমাইর রাজবংশ এই প্রাথমিক সময়ে গুরুত্বপূর্ণ ভূমিকা পালন করেছে, তবে ১০ম শতাব্দীর মাঝামাঝি পর্যন্ত শাসকদের তারিখ ও বিবরণ সম্পর্কিত তথ্য অনুমাননির্ভর। দ্বীপপুঞ্জের রাজাদের সাথে আয়ারল্যান্ডের শাসকদের মধ্যে শত্রুতা এবং (সরাসরি অথবা তাদের অধীন অর্কনি আর্লের মাধ্যমে) নরওয়ে কাউন্টির হস্তক্ষেপ ছিল এই অঞ্চলের নিয়মিত ঘটনা। লক্সডেলা সাগায় গ্রন্থে কয়েকজন ব্যক্তির উল্লেখ পাওয়া যায়, যাদের ১০ম শতাব্দীর মাঝামাঝি বা তার কিছু আগে সোডোর থেকে আইসল্যান্ডে আসার কথা বলা হয়েছে, যা সম্ভবত এই সুড্রেয়ারই বোঝায়। ১১শ শতাব্দীর শেষের দিকে ম্যাগনাস ব্যারফুটের আক্রমণের ফলে কিছুকালের জন্য নরওয়ে সরাসরি রাজ্যটি শাসন করে। কিন্তু খুব শীঘ্রই গডরেড ক্রোভানের বংশধররা পুনরায় স্বাধীনভাবে প্রভুত্ব বিস্তার করে। সোমারলেদের উদয়ের ফলে এই স্বাধীনতার অবসান ঘটে। ১১৬৪ সালে তার মৃত্যুর পরে রাজ্যটি দুটি ভাগে বিভক্ত হয়। এর এক শতাব্দীরও বেশি সময় পরে, ১২৬৬ সালের পার্থ চুক্তির ফলে এই দ্বীপপুঞ্জ স্কটল্যান্ড রাজ্যের অন্তর্ভুক্ত হয়।